Els trasllats de Sant Roc, punt d’inici de les festes patronals
2025-07-24

La clavaria de Sant Roc 2023, amb Salvador Bautista com a Clavari Major, i amb la col·laboració de l’Ajuntament de Burjassot, des de la Regidoria de Festes, dirigida per Manuel Pérez Menero, ho té tot preparat per a començar, dijous que ve 3 d’agost, les festes en honor al patró del municipi.

Aquest tret d’eixida es donarà amb els trasllats del sant que visitarà els diferents barris de Burjassot, acompanyat de la música de l’Agrupació Musical Los Silos i de totes les veïnes i els veïns que vulguen seguir el seu ritme. Com és habitual, també les 13 comissions falleres del municipi rebran al patró en les seues demarcacions. Tots els trasllats començaran a les 20.00 hores, a excepció del dissabte, 5 d’agost, que començarà a les 19.00 hores, pel nombre de parades que realitzarà.

El primer trasllat serà el dijous, 3 d’agost, eixint el patró des de l’Ermita i acabat el seu recorregut en la Parròquia de Sant Joan de Ribera. Aqueixa vesprada visitarà les Falles Fermín Galán i García Hernández- Primavera, Mendizábal i Mestre Lope- Josep Carsí.

El divendres 4 d’agost, eixint de la Parròquia de Sant Joan de Ribera, el sant visitarà les Falles María Ros- Sant Tomàs i Nàquera- Lauri Volpi acabant el seu recorregut en la Parròquia de la Santíssima Trinidad. Des d’aquesta mateixa parròquia tornarà a eixir el dissabte 5 d’agost a les 19.00 hores en direcció a la Parròquia de Sant Josep Obrer, visitant prèviament la Falla Pi i Margall- Arturo Cervellera, l’Associació Andalusa Al-Andalus 25 Burjassot i la Falla Isaac Peral- Misser Domingo Mascó.

Entrats ja en el cap de setmana, el diumenge 6 d’agost, sant Roc eixirà de la Parròquia de Sant Josep Obrer per a visitar el Barri de les 613 Vivendes i seguirà el seu recorregut, fins a arribar a la Parròquia Sagrat Cor de Jesús, visitant les Falles Llibertat- Teodor Llorente i Domingo Orozco- Bailèn. Des de la Parròquia del Cor de Jesús, el dilluns 7 d’agost es dirigirà a la Parròquia de la Nativitat, fent paradaen les Falles Cristóbal Sorní- Mestre Fernando Martín i Espartero- Mestre Plasència.

Els dos últims trasllats del patró seran el dimarts 8 d’agost, amb eixida des de la Parròquia de la Nativitat, acabant el seu recorregut a l’Església de Sant Miquel, visitant les Falles Mariano Benlliure- Séquia de Tormos i Plaça del Pouet i el dimecres 9 d’agost, quan el sant tornarà a l’Ermita després de visitar la Llar Sequera eixint, des de la Parròquia de Sant Miquel.

Una vegada finalitzats els trasllats, a partir del dijous 10 d’agost, començaran les activitats infantils, musicals i de tradició, com la Baixada Infantil, fins al 16 d’agost, dia gran a Burjassot.